CELEX: 32020D1492
Language: el
Date: 2020-10-12 00:00:00
Title: Απόφαση (ΕΕ) 2020/1492 του Συμβουλίου της 12ης Οκτωβρίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου σε σχέση με την έγκριση κοινών επιχειρησιακών διαδικασιών (Κείμενο που παρουσιάζει ενδιαφέρον για τον ΕΟΧ)

16.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 343/14
               
            
         ΑΠΟΦΑΣΗ (ΕΕ) 2020/1492 ΤΟΥ ΣΥΜΒΟΥΛΙΟΥ
         της 12ης Οκτωβρίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου σε σχέση με την έγκριση κοινών επιχειρησιακών διαδικασιών
         (Κείμενο που παρουσιάζει ενδιαφέρον για τον ΕΟΧ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου (1) («η συμφωνία») συνήφθη από την Ένωση με την απόφαση (ΕΕ) 2018/219 του Συμβουλίου (2) και άρχισε να ισχύει την 1η Ιανουαρίου 2020.
                  
               
                     (2)
                  
                  
                     Δυνάμει της συμφωνίας, η μεικτή επιτροπή που συγκροτήθηκε με τη συμφωνία («η μεικτή επιτροπή») μπορεί να εκδώσει απόφαση σχετικά με τις κοινές επιχειρησιακές διαδικασίες («ΚΕΔ») που αναπτύσσουν ο διαχειριστής του ελβετικού μητρώου και ο κεντρικός διαχειριστής της Ένωσης, οι οποίες αφορούν τεχνικά ή άλλα ζητήματα απαραίτητα για τη λειτουργία της σύνδεσης και λαμβάνουν υπόψη τις προτεραιότητες της εθνικής νομοθεσίας. Στη συνέχεια, οι ΚΕΔ παράγουν αποτελέσματα αφού εγκριθούν με απόφαση της μεικτής επιτροπής.
                  
               
                     (3)
                  
                  
                     Η μεικτή επιτροπή, κατά την τρίτη συνεδρίασή της που θα πραγματοποιηθεί το 2020, πρόκειται να εγκρίνει τις ΚΕΔ.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής, καθώς οι ΚΕΔ θα είναι δεσμευτικές για την Ένωση.
                  
               
                     (5)
                  
                  
                     Η έγκριση των ΚΕΔ είναι σημαντικό στοιχείο της εφαρμογής της συμφωνίας, καθώς καθορίζει τις επιχειρησιακές διαδικασίες που απαιτούνται για τη λειτουργία της σύνδεσης, τις οποίες πρέπει να ακολουθήσουν και οι δύο πλευρές.
                  
               
                     (6)
                  
                  
                     Ενδείκνυται η μεικτή επιτροπή να συστήσει ομάδα εργασίας σύμφωνα με τη συμφωνία προκειμένου να επικουρεί τη μεικτή επιτροπή στα καθήκοντά της που απορρέουν από τη συμφωνία όσον αφορά την κατάρτιση τεχνικών κατευθυντήριων γραμμών για τη διασφάλιση της ορθής εφαρμογής της συμφωνίας, συμπεριλαμβανομένων τεχνικών ή άλλων ζητημάτων απαραίτητων για τη λειτουργία της σύνδεσης, και λαμβανομένων υπόψη των προτεραιοτήτων της εθνικής νομοθεσίας. Η ομάδα εργασίας θα πρέπει να περιλαμβάνει τουλάχιστον τον διαχειριστή του ελβετικού μητρώου και τον κεντρικό διαχειριστή της Ένωσης.
                  
               
                     (7)
                  
                  
                     Η θέση της Ένωσης στο πλαίσιο της μεικτής επιτροπής θα πρέπει, επομένως, να βασιστεί στο σχέδιο απόφασης της μεικτής επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της τρίτης συνεδρίασης της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου σε σχέση με την έγκριση κοινών επιχειρησιακών διαδικασιών καθώς και η σύσταση ομάδας εργασίας σύμφωνα με το άρθρο 12 παράγραφος 5 της συμφωνίας, βασίζονται στο σχέδιο απόφασης της μεικτής επιτροπής (3).
            Οι εκπρόσωποι της Ένωσης στο πλαίσιο της μεικτής επιτροπής μπορούν να συμφωνήσουν σε αλλαγές ήσσονος σημασίας στο σχέδιο απόφασης της μεικτής επιτροπής χωρίς περαιτέρω απόφαση του Συμβουλίου.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 12 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 322 της 7.12.2017, σ. 3.
         
            (2)  Απόφαση (ΕΕ) 2018/219 του Συμβουλίου, της 23ης Ιανουαρίου 2018, σχετικά με τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου (ΕΕ L 43 της 16.2.2018, σ. 1).
         
            (3)  Βλ. έγγραφο ST 10831/20 στη διεύθυνση http://register.consilium.europa.eu.